ELTL artikli 207 lõikest 1 ja eriti selle teisest lausest, mille kohaselt kuulub ühine kaubanduspoliitika liidu välistegevusse, tuleneb, et kõnealune poliitika on seotud kolmandate riikidega toimuva kaubavahetusega. Liidu õigusakt kuulub kõnealuse poliitika valdkonda, kui see käsitleb konkreetselt rahvusvahelist kaubavahetust nii, et see on peamiselt mõeldud edendama, hõlbustama või reguleerima sellist kaubavahetust ning sellel on rahvusvahelisele kaubavahetusele otsene ja vahetu mõju. Sellest järeldub, et kavandatava lepingu ainult need osad, millel on konkreetne seos liidu ja asjaomase kolmanda riigi vahelise kaubavahetusega, kuuluvad ühise kaubanduspoliitika valdkonda.

Selle poliitika valdkonda ja seega ELTL artikli 3 lõike 1 punktist e tulenevasse liidu ainupädevusse kuulub Euroopa Liidu ja Singapuri Vabariigi vahelise vabakaubanduslepingu 2. peatükk, milles on ette nähtud, et kumbki lepinguosaline tagab teiselt lepinguosaliselt pärineva kauba mittediskrimineeriva kohtlemise, mis kooskõlas sellele peatükile lisatud erikohustustega vähendab impordi- ja eksporditollimakse või kaotab need. Peatükis on ka ette nähtud, et lepinguosalised hoiduvad kaupade suhtes kehtestamast või jõusse jätmast mittetariifseid impordi- ja ekspordipiiranguid. Kõnealune peatükk koosneb seega kaubavahetusega seotud tolli- ja kaubandusalastest kohustustest ELTL artikli 207 lõike 1 tähenduses. Sama kehtib lepingu 3. peatüki kohta, milles on täpsustatud korda, mille kohaselt lepinguosalised võivad Maailma Kaubandusorganisatsiooni eeskirjadest tulenevate nõuete täitmise korral võtta vastu dumpinguvastaseid ja tasakaalustavaid meetmeid ning kaitsemeetmeid seoses teiselt lepinguosaliselt pärineva impordiga. See peatükk puudutab niisiis kaubanduse kaitsemeetmeid ELTL artikli 207 lõike 1 tähenduses.

Mis puudutab Euroopa Liidu ja Singapuri Vabariigi vahelise vabakaubanduslepingu 4. ja 5. peatükki, siis neist ilmneb, et esiteks peavad lepinguosalise eksporditavad kaubad vastama neid importiva lepinguosalise kehtestatud normidele ja teiseks ei tohi viimase imporditavate kaupade suhtes kehtida diskimineerivad ega ebaproportsionaalsed normid võrreldes nendega, mida kohaldatakse importiva riigi oma kaupade suhtes. Kõnealuste peatükkide konkreetne eesmärk on seega hõlbustada liidu ja Singapuri Vabariigi vahelist kaubavahetust. Lepingu 6. peatükis on ette nähtud, et kummagi lepinguosalise tollialased õigusnormid peavad olema mittediskrimineerivad ning et kaupade impordi või ekspordiga seoses osutatavatele teenustele kehtestatud tasud ja lõivud ei või olla suuremad kui osutatud teenuste ligikaudne maksumus. Selle peatüki põhieesmärk on seega reguleerida ja hõlbustada lepinguosaliste vahelist kaubavahetust.

Euroopa Liidu ja Singapuri Vabariigi vahelise vabakaubanduslepingu 7. peatüki eesmärk on reguleerida ja hõlbustada turulepääsu jätkusuutlikest mittefossiilsetest allikatest energia tootmise sektoris, ilma et sellega kehtestataks keskkonnaõigusnorme. Kuivõrd selle peatüki eesmärk on kummagi lepinguosalise turu avamine, võib ka see peatükk avaldada liidu ja Singapuri Vabariigi vahel selles sektoris toimuvale kauba- ja teenustevahetusele otsest ja vahetut mõju. Järelikult kuulub kõnealune peatükk ELTL artikli 3 lõike 1 punkti e alusel liidu ainupädevusse.

(vt punktid 35–37, 40–47 ja 72–74)